Covid-19-statistieke: Nuwe gevalle styg weer(Argieffoto: Unsplash) Altesame 3 699 nuwe laboratorium‑bevestigde gevalle van Covid-19 is aangemeld, met die positiwiteitskoers wat nou op 9,7% staan. Dit is ŉ styging in die koers wat ŉ dag tevore 7,7% was. Die nuwe gevalle bring die algehele getal bevestigde gevalle op 3 648 968 te staan. Hiervan het 3 513 078 mense reeds herstel, ŉ koers van 96,2%. Net meer as 38 000 nuwe laboratoriumtoetse is sedert die vorige verslag gedoen. Gauteng bly die provinsie met die meeste nuwe gevalle (36%), en word gevolg deur die Wes-Kaap (17%), KwaZulu-Natal (12%), Mpumalanga en Noordwes (9% elk), die Vrystaat (6%), Limpopo (5%), die Oos-Kaap (4%) en die Noord-Kaap (2%). Die Nasionale Instituut vir Oordraagbare Siektes (Nios) sê nog 89 sterftes is bevestig, maar net sewe hiervan was in die 24 tot 48 uur voor die jongste verslag. Nog 78 mense met Covid-19 is in hospitale opgeneem, terwyl 3 714 mense wat hospitaalbehandeling ontvang, die virus onder lede het. Daar is Woensdag 72 296 dosisse van die Covid-19-entstof toegedien, wat die algehele syfer op 30,7 miljoen dosisse te staan bring.